**Na temelju članka 52. Statuta Općine Jakšić („Službeni glasnik Općine Jakšić“, broj: 77/13 i 83/14.), Općinski načelnik Općine Jakšić, dana 21.rujna 2015. godine, donosi**

**P R A V I L N I K**

**o stipendiranju i drugim oblicima potpore studentima Općine Jakšić**

**I. OPĆE ODREDBE**

**Članak 1.**

**Pravilnikom o stipendiranju i drugim oblicima potpore studentima Općine Jakšić (u nastavku teksta: Pravilnik) utvrđuju se uvjeti i postupak dodjele stipendija i drugih oblika potpore studentima s područja Općine Jakšić.**

**Članak 2.**

**Pravo na stipendiju i druge oblike potpore mogu ostvariti redovni studenti do navršenih 26 godina starosti, koji su državljani Republike Hrvatske sa stalnim prebivalištem na području Općine Jakšić i koji studiraju izvan mjesta prebivališta (odnosno izvan Općine Jakšić).**

**Studenti koji su korisnici kredita ili stipendije po drugoj osnovi nemaju pravo na stipendiju po ovom Pravilniku.**

**Članak 3.**

**Sredstva za stipendije i druge oblike potpore osiguravaju se u Proračunu Općine Jakšić. Postupak dodjele stipendija provodi se u pravilu tijekom mjeseca listopada tekuće godine.**

**Članak 4.**

**Broj stipendija koji će se dodijeliti u određenoj godini, novčani iznos stipendije, te broj i visinu drugih oblika potpore određuje se odlukom općinskog načelnik Općine Jakšić (u nastavku teksta: Načelnik), uz prethodno mišljenje Povjerenstva za dodjelu stipendija (u nastavku:Povjerenstvo ) koje imenuje Načelnik posebnom odlukom.**

**II. UVJETI ZA DODJELU STIPENDIJA**

**Članak 5.**

**Osnovni uvjeti za bodovanje natječajne dokumentacije kandidata su:**

**- uspješnost u studiranju (prosjek ocjena najmanje 3,0)**

**- materijalno stanje kandidata (prihod po članu obitelji i druge vrste pomoći i stipendije) Bodovanje se vrši na sljedeći način:**

**a) USPJEH**

**1. Uspjeh u srednjoškolskom obrazovanju za studente upisane na I. godinu studija**

**- prosjek ocjena: 3,5 - 4,0 9 bodova**

**- prosjek ocjena: 4,01 - 4,5 10 bodova**

**- prosjek ocjena : 4,51 - 5,0 12 bodova**

**2. Uspjeh na studiju**

**- prosjek ocjena: 3,0 - 3,5 10 bodova**

**- prosjek ocjena: 3,51 - 4,0 12 bodova**

**- prosjek ocjena: 4,01 - 5,0 15 bodova**

**b) PRIMANJA PO ČLANU OBITELJI (u kunama)**

**- 0 - 400 ................................................... 14 bodova**

**- 401 - 600 ............................................... 12 bodova**

**- 601 - 900 ............................................... 10 bodova**

**- 901 - 1200 .............................................. 8 bodova**

**- 1201-1500 ............................................... 6 bodova**

**- 1501-1800 ............................................... 2 boda**

**- preko 1800 .............................................. 0 bodova**

**c) NADARENOST**

**1. Uspjesi na županijskim natjecanjima:**

**- za prvo mjesto …….. 5 bodova**

**- za drugo mjesto …… 3 boda**

**- za treće mjesto ……. 2 boda**

**2. Uspjesi na državnim i međunarodnim natjecanjima:**

**- za prvo mjesto …….. 10 bodova**

**- za drugo mjesto …… 5 bodova**

**- za treće mjesto ……. 3 boda**

**d) DEFICITARNOST STRUKE**

**- 5 bodova - prema pokazatelju stručne službe Hrvatskog zavoda za zapošljavanje, Područna služba Požega.**

**Članak 6.**

**Ukoliko dva ili više kandidata imaju jednak broj bodova, primjenjuje se dopunsko bodovanje, za posebne obiteljske prilike, kako slijedi:**

**- student bez oba roditelja poginula u Domovinskom ratu ................................................... 15 bodova - student bez oba roditelj......................................................................................... 12 bodova**

**- obitelj s dva ili više studenata ..............................................………………………………………………10 bodova**

**- student bez jednog roditelja .................................................................................................. 5 bodova.**

**III. POSTUPAK DODJELE STIPENDIJE**

**Članak 7.**

**Odluku o raspisivanju javnog natječaja za dodjelu stipendija donosi Načelnik . Temeljem odluke iz stavka 1. ovoga članka, Načelnik provodi natječaj za dodjelu stipendija.**

**Članak 8.**

**Povjerenstvo imenuje Načelnik, posebnim rješenjem. Povjerenstvo se sastoji od predsjednika i dva člana. Povjerenstvo može pravovaljano odlučivati ako je sjednici nazočna natpolovična većina članova, a odluke donosi javnim glasovanjem, natpolovičnom većinom svih članova.**

**Članak 9.**

**Za dodjelu stipendija objavljuje javni natječaj na web stranicama Općine Jakšić i na Oglasnoj ploči Općine Jakšić. Rok za podnošenje prijave na natječaj je (15) petnaest dana od dana objave.**

**Natječaj sadrži:**

**- akademsku godinu za koju se raspisuje natječaj**

**- rok trajanja natječaja**

**- broj stipendija koje se dodjeljuju**

**- opće uvjete za dodjelu stipendija, te**

**- ostale dokaze koje treba priložiti uz pismenu prijavu, sukladno odluci Povjerenstva.**

**Prijava na natječaj za dodjelu stipendija ili drugih oblika potpore podnosi se Povjerenstvu.**

**Članak 10.**

**Prijava na natječaj za dodjelu stipendije podnosi se na propisanom obrascu.**

**Prijavi iz stavka 1. ovog članka, podnositelj je dužan priložiti sljedeće dokumente:**

**- uvjerenje o prebivalištu**

**- presliku rodnog lista**

**- presliku domovnice**

**- uvjerenje (potvrdu) obrazovne ustanove o upisu na redovno školovanje**

**- ovjerenu presliku svjedodžbe završnog razreda srednje škole odnosno ovjerenu presliku indeksa i potvrdu obrazovne ustanove o ostvarenom prosjeku ocjena i upisu u narednu akademsku godinu**

**- izjavu o članovima zajedničkog kućanstva**

**- potvrde o mjesečnim primanjima svih članova kućanstava**

**- dokaze o sudjelovanju i uspjesima na smotrama i natjecanjima, te**

**- ostalu potrebnu dokumentaciju, sukladno ovom Pravilniku.**

**Članak 11.**

**Povjerenstvo prikuplja prijave na natječaj, provodi njihovu stručnu obradu i utvrđuje listu reda prvenstva za izbor korisnika stipendije.**

**Načelnik, temeljem liste prvenstva Povjerenstva, donosi odluku o dodjeli stipendije.**

**O odluci iz stavka 2. ovog članka upoznaju se svi podnositelji zahtjeva, na koju isti mogu uložiti prigovor u roku (8) osam dana od dana primitka obavijesti.**

**O prigovoru odlučuje Načelnik.**

**Odluka po prigovoru je konačna.**

**Nakon konačnosti odluke o dodjeli stipendije pristupa se zaključivanju ugovora o stipendiranju sa svima kojima je stipendija odobrena.**

**Članak 12.**

**Ugovor o stipendiranju sadrži:**

**- ugovorne strane odnosno njihove zakonske zastupnike i adresu prebivališta**

**- naziv i mjesto obrazovne ustanove**

**- naziv struke, zvanja ili zanimanja za koje se obrazuje korisnik stipendije**

**- visinu stipendije**

**- vrijeme korištenja stipendije**

**- odredbe o prestanku davanja stipendije, mirovanju i eventualnom vraćanju i druge odredbe važne za korištenje stipendije**

**- način rješavanja međusobnih prava i obveza**

**- mjesto i datum sklapanja ugovora, potpise ugovornih stranaka, odnosno njihovih zastupnika i druge odredbe.**

**Članak 13.**

**Ugovor o stipendiranju sklapa Općinski načelnik s korisnikom stipendije, a ako je on maloljetan ugovor sklapa zakonski zastupnik (roditelj ili staratelj) uz supotpis maloljetnog korisnika stipendije.**

**Članak 14.**

**Stipendije su nepovratne ukoliko ugovorne strane ispune ugovorne obveze.**

**Članak 15.**

**Korisnik stipendije primat će stipendiju za redovito školovanje do dana diplomiranja, a najduže za vrijeme jedne godine apsolventskog staža korisnika stipendije, bez obzira na apsolventski staž koji priznaju pojedini fakulteti. Korisnik stipendije dužan je dostaviti uvjerenje o upisu u narednu akademsku godinu do 1. studenog svake godine. Korisnik stipendije dužan je u roku petnaest dana od dana diplomiranja dostaviti uvjerenje o diplomiranju i odjaviti stipendiju.**

**Članak 16.**

**Korisnik stipendije može ostvariti pravo na mirovanje u isplati stipendije ukoliko ne upiše narednu akademsku godinu iz opravdanih razloga (duža bolest, vojna služba, gubitak člana uže obitelji, kao i drugi opravdani razlozi).**

**O postojanju okolnosti iz stavka 1. ovog članka odlučuje Povjerenstvo, na zahtjev korisnika stipendije uz predočenje dokaza o opravdanosti zahtjeva.**

**Odluka o mirovanju utvrđuje se aneksom ugovoru kojeg potpisuju Načelnik i korisnik stipendije.**

**Članak 17.**

**Nakon završenog obrazovanja korisnici stipendije obvezni su se zaposliti na području Općine Jakšić pod uvjetom da im je omogućeno zaposlenje u struci i raditi najmanje onoliko vremena koliko su primali stipendiju Općine.**

**Korisnik stipendije oslobađa se obveze vraćanja stipendije ukoliko se ne uspije zaposliti u struci u roku od šest mjeseci od dana prijavljivanja kod Hrvatskog zavoda za zapošljavanje, Područna služba Požega.**

**Odlukom Načelnika, a na zahtjev korisnik stipendije, uz obrazloženi prijedlog Povjerenstva, korisnika stipendije se može trajno ili privremeno osloboditi od obveze vraćanja stipendije:**

**- uslijed izvanrednih, opravdanih razloga (npr. duže bolesti, gubitka član uže obitelji kao i drugih opravdanih razloga),**

**- ako bi obveza vraćanja stipendije značila bitno ograničenje u daljnjem obrazovanju odnosno znanstvenom i umjetničkom napredovanju korisnika stipendije.**

**Članak 18.**

**Ukoliko korisnik stipendije ne postupi sukladno odredbama iz članka 17. ovog Pravilnika dužan je vratiti stipendiju u cijelosti uz zakonom propisanu kamatu, odjednom ili u ratama.**

**Način i rok vraćanja stipendije utvrđuje se odlukom Načelnika, na prijedlog Povjerenstva, o čemu se u pravilu sklapa aneks ugovoru o stipendiranju koji potpisuju Načelnik i korisnik stipendije.**

**Članak 19.**

**Ukoliko korisnik stipendije prekrši ugovorom preuzete obveze davatelj stipendije ima pravo jednostrano raskinuti ugovor, a isplaćeni iznos stipendije dospijeva za povrat odmah u cijelosti.**

**Davatelj stipendije će jednostrano raskinuti ugovor o stipendiranju u sljedećim slučajevima:**

**- ako korisnik stipendije tijekom obrazovanja ne upiše redovito narednu akademsku godinu, osim u opravdanim slučajevima o čemu odlučuje Povjerenstvo,**

**- ako ustanovi da je korisnik stipendije dao netočne podatke ili dokumente u postupku sklapanja ugovora,**

**- ako korisnik stipendije bude pravomoćno osuđen za kazneno djelo s izdržavanjem kazne zatvora dužim od šest mjeseci.**

**Članak 20.**

**Pravo na druge oblike potpore podnositelj zahtjevom može ostvariti na prijedlog obrazovne ustanove u kojoj se školuje.**

**Prijedlog za dodjelu potpore iz stavka 1. ovog članka potkrepljuje se dokazima o postignutim rezultatima na jednom ili više područja obrazovanja kao i postignućima na znanstvenim, umjetničkim, športskim i drugim područjima.**

**Pravo na druge oblike potpore može ostvariti kandidat koji sudjeluje na natječaju za dodjelu stipendije, na način da se dodjeli izvanredna stipendija, ukoliko za to postoje posebno opravdani razlozi.**

**Odluku o prijedlozima iz stavka 1. i 3. ovoga članka donosi Općinski načelnik, na prijedlog Povjerenstva.**

**IV. ZAVRŠNE ODREDBE**

**Članak 21.**

**Ovaj Pravilnik stupa na snagu danom donošenja, a biti će objavljen na Oglasnoj ploči Općine Jakšić i u Službenom glasniku Općine Jakšić .**

**OPĆINSKI NAČELNIK:**

**Ivica Kovačević, dipl. ing. v.r.**